OBH 10204/1997. 
Az állampolgári jogok országgyűlési biztosának jelentése
Előadó: dr. Horváth Judit
A vizsgálat megindítása
A panaszos 36 balatoni lakos nevében fordult hivatalomhoz. Azt sérelmezte, hogy bárki segélykérelmet nyújt be Balaton Község Önkormányzatához azt már szóban  elutasítják hivatkozva arra, hogy a segélykeretet a cigány lakosság részére utalják ki.
Az Alkotmány 70/E. § (1) bekezdésében rögzített szociális biztonsághoz való jog érintettsége miatt az ügyben vizsgálatot indítottam. Írásban tájékoztatást kértem a polgármestertől, aki válaszát határidőben megküldte.

A megállapított tényállás
A panaszos 1997. novemberében gyermekvédelmi támogatás iránti kérelmet nyújtott be az önkormányzathoz. Állítása szerint kérelmét nem akarták elfogadni. A polgármesteri hivatalban arról tájékoztatták, hogy a segélyeket a cigány családok kapják.  Erre felkereste a cigány családokat, akiknek nagy része három éve semmilyen segélyben sem részesült. A polgármester tájékoztatójából kiderült, hogy a panaszos  nem nyújtott be megfelelő jövedelemigazolást, de annak pótlásakor két gyermeke után 1997. november 1-től kezdődően rendszeres gyermekvédelmi támogatásban részesül. A polgármester tájékoztatott arról is, hogy a szűkös segélykeret miatt nem tudják a korábbi segélyezési gyakorlatukat folytatni. Ezév június  5-én telefonon - ügyintézőmön keresztül -  ismételten megkeresett a panaszos. Kérelmét kiegészítve határozottan arra kért, hogy Balaton Község Önkormányzatának segélyezési gyakorlatát átfogóan vizsgáljam felül. Állítása szerint a segélykeret azért merül ki olyan gyorsan, mert azt a polgármesteri hivatal dolgozóinak és a képviselő-testület tagjainak rokonai között osztják szét, holott ezek a személyek jövedelmi viszonyaik alapján nem lennének jogosultak támogatásra.

A vizsgálat megállapításai
Az állampolgári jogok országgyűlési biztosáról szóló 1993. évi LIX. tv. 16.§ (1) bekezdése alapján az országgyűlési biztos akkor járhat el egy ügyben, ha valakit  valamely hatóság, illetve közszolgáltatást végző szerv eljárása, ennek során hozott határozata, illetőleg intézkedésének elmulasztása következtében alkotmányos jogaival összefüggésben sérelem ért, vagy ennek közvetlen veszélye áll fenn. Az országgyűlési biztost a fenti törvény nem hatalmazza fel arra, hogy bármely önkormányzat gazdálkodását felülvizsgálja.  A helyi önkormányzatokról szóló 1990. évi LXV. tv. 92. § (1) bekezdése alapján erre egyedül az Állami Számvevőszéknek van hatásköre. Ezért az Obtv. 19. §  (3) bekezdése alapján a beadványt - hatásköröm hiányának megállapítása mellett - az Állami Számvevőszéknek átteszem.

Budapest, 1998. június 8.

Gönczöl Katalin